قصر هيميجي

قصر هيميجي (ب الجاپونية 姫路城، هيميجي جو) هوّ قصر جاپوني كاين على راس كدية ف مدينة هيميجي ف عمالة هيووڭو، ف الجاپون. كيتعتابر هاد لقصر من أحسن لأمتلة لي بقاو ديال لمعمار د لقصور ف الجاپون، و فيه ريزو ديال 83 بيت مرتابطين بيناتهم، و ب نظام ديفاعي متطور كيرجع للفترة لفيودالية. هاد لقصر معروف شي مرات ب سمية هاكورو جو ولّا شيراساڭي جو، لي كيعنيو "قصر لهيرون لبيض"، حيت اللون لبيض لبرّاق ديالو كيشبه اللون ديال طير لهيرون.

بحال أغلبية د لقصورا د الجاپون من وقيتة أزوتشي موموياما و من بعد، الطينشو (天守، لمبنى الرئيسي) كان كيتخدّم مخزن ف لفترات د السلام، و برج محصّن ف فترات لحروب، و لبيرو و السكنة ديال الضايميو (ب الجاپونية 大名، السيد لفيودالي) كانت ف مبنى ب إيطاج واحد حداه و حدا لأبراج (ب الجاپونية 櫓، ياڭورا).

كيرجع لقصر ل عام 1333 ملي أكاماتسو نوريمورا بنى حصن فوق كدية هيميياما. هاد لحصن تّردم باش يتبنى بلاصتو قصر هيميياما ف 1346، و عاود تّصلح باش يولي قصر هيميجي جوج قرون موراها. ف 1581، لقصر تعرّض ل عملية كبيرة د معاودة التصميم من عند طويوطومي هيدييوشي لي زاد طينشو ب 3 د الطوابق. ف عام 1600، طوكوڭاوا إييياسو هدا لقصر ل إكيدا طيروماسا مكافأة على لمعاونة ديالو ف معراكة صيكيڭاهارا، و إكيدا عاود بنى لقصر بشكل كامل مابين 1601 و 1609، باش يردّو موركّاب كبير. و عاودو تزادو مباني جداد من عند هوندا طاداماسا مابين 1617 و 1618. ل مدة 700 عام، قصر هيميجي بقى صامد ف وجه حوادت و كوارت بحال قصف هيميجي ف لحرب لعالمية الجاوجة، و بحال زلزال هانشين لكبير د 1995.

قصر هيميجي هوّ أكبر قصر ف الجاپون و أكتر واحد كيتزار، و ف 1993 تقيّد ف الليستة د ليونيسكو ديال مواقع الترات لعالمي. لمنطقة لي ضايرة بيها الضاية لوسطانية ف لموركاب كاتّعتابر موقع تاريخي خاص، و 5 ديال لمباني ف لقصر كايتعتابرو كنز وطني ديال الجاپون. معا قصر ماتسوموطو و قصر كوماموطو، كيتّعتابر قصر هيميجي واحد من أهم تلاتة د لقصورا ف الجاپون. لمباني د لقصر تدار ليهم ترميم ل سنوات و عاودو تحلو للعموم ف 27 مارس 2015. هاد لخدمة د الترميم حيّدات بزاف د لوسخ و التراب، باش ترد للسطح ديالو لي كان ولّى رمادي للون لبيض لبرّاق لأصلي ديالو.

 معرض التصاور 

مشاهد من بعيدمشاهد من لتحتمشاهد ف الليلمشاهد من لفوقمنظر من الداخلمشاهد معا نوار حب لملوكمشاهد ديال الترميممشاهد ديال تصاور ف لقصر

 مصادر 

تصنيف:تأسيسات د 1581 ف الجاپون
تصنيف:الجاپون